作者:蒲壽宬
標題:賀新郎
內容:鐵笛穿花去。問長安、市上生涯，而今何似。破帽青衫塵滿面。不識何人共語。且面壁、聽風雨。惟我虛中元識破，笑人間、日月無停杼。名與利，莫輕許。人生窮達皆天鑄。試燈前、為問靈龜，勸君休怒。心肯命通元有數，何幸知音記取。季主也、應留得住。百歲光陰彈指過，算伯夷、盜蹠俱塵土。心一寸，人千古。